
Al. PAPADOPOL-CALIMAH, Scrieri vechi pierdute atingătoare 
de Dacia. Autorii armeni 


Mar-Apas-Catina, Bardessan, Agathangel, Faust Bizantinul, Moisi de Khoren, 
Anonymul Armean din sec. V 


Literatura şi istoria Armeniei nu sunt străine de Dacia noastră. Mulțumită neobositelor 
osteneli ce bărbaţii distinşi ca J. Villote, De la Croze, Villefroy, Schröder, fraţii 
Whiston, Academia armeană a Sf. Lazăr fondată la Ventia în 1815, Jean Saint-Martin 
şi Victor Langlois, au depus pentru ele, noi putem studia astăzi cu succes scrierile 
pogorâtorilor lui Aram, popor cu care, din vechimea cea mai depărtată, Dacia nu o 
dată s-a găsit în contact, şi care mai târziu a aflat în România, de mai bine de opt 
secole, refugiu şi ospitalitate.[1] 


Se scrie că suveranii Armeniei au pus de au tradus în limba lor toate producţiile cel 
mai slavite ale antichităţii. Sute de autori ne sunt abia cunoscuți numai prin 
traducerile armene. Chosroes Nuschirvan, mai cu deosebire, aduse de la 
Constantinopol, cu mari sacrificii, bizantini eruditi şi traduse în armeană si în limba 
siriacă şi arabă istoricii şi autorii cei mai renumiţi. De aicea, mai ales, începe era 
traducerile armene. Berosiu, Dio Cassius, Nemesius, Aristotel, Cefallion, Palefate, 
Maneton, lulius Africanul, Hippocrate, Galian, Platon si multi alti autori au existat 
traduşi în întreg. Lista scriitorilor profani vechi, care au fost traduşi în armeană, este 
considerabilă. Un erudit armean, arhiereul Sukias de Somal, a făcut din ea obiectul 
unei scrieri speciale foarte interesante. [2] Dar neîndurarea timpurilor a distrus cea 
mai mare parte din autorii vechi armeni, ce erau meniti a păstra scrierile cele mai 
serioase ale vechimii, în care Dacia noastră nu era străină, după cum fragmentele 
rămase ne dovedesc. Invaziile şi războaiele nesfârşite au făcut să piară în tot sau în 
parte sute de autori armeni de o mare importanţă; apoi religia, sau mai bine zis 
fanatismul, a exterminat scrierile câte mai scăpaseră. Sfântul Grigorie /luminătorul 
Armeniei (an. 276 d.Hr.), a ars toate cărţile din toată Armenia câte scăpaseră de 
incendiile năvălitorilor si ale războaielor civile [3]. La 1872 î.Hr., Ninus — se zice — 
arde toate analele Armeniei, anterioare domnirii sale. La 302 d.Hr., episcopii Armeniei 
ard cu aceeaşi furie toate cărţile profane. La 382, apostatul Merujan cu ajutorul 
regelui Persiei, gi la 439 regele Persiei Yesdeguerd II, ard toate bibliotecile vechi. La 
1064, Alp-Arslan, al doilea sultan din dinastia Seldjukidilor, arde vechiul oraş Ani din 
provincia Ararat cu toate bisericile sale, unde se conservau sute de mii de 
manuscrise foarte vechi. La 1144 arhivele de la Edessa se prefac în cenuşă de 
Omad-Eddin-Zenghi, domn de Messul. La 1292 Kalil-Aschraf, sultan al Egiptului, 
arde toate bogăţiile literare, pe care patriarhii Armeniei le adunaseră în cetatea 
Romala la 1147, o dată cu strămutarea resedintei lor. La 1402, Tamerlan ridică si 
pradă toate manuscrisele vechi ce se mai găseau în Armenia. [4] 


Mar-Apas-Catina a trăit pe la 149 î.Hr. Valarsane, regele Armeniei, cunoscut şi sub 
numele de Mitridate |, trimise pe acest bărbat, adânc în literele latine si caldeene, cu 
scrisori de recoman-dare către fratele său Arsace cel mare, regele perşilor, spre a i 
se deschide toate bibliotecile şi arhivele în scop de a studia şi scrie istoria veche. 
Mar-Apas-Catina, cercetându-le pe toate, găsi între altele un manuscris vechi sub 
titlul: Această carte s-a tradus din limba caldaică în limba elenă din ordinul lui 
Alexandru Macedon şi conţine istoria vechilor strămoşi. 


După acest manuscris şi după altele, Mar-Apas-Catina a compus istoria Armeniei şi a 
neamurilor cu care ea a stat în relatiune, şi a dus-o regelui Valarsane. Din micile 
fragmente ale acestei odinioară imense scrieri ce ni se păstrează de Moisi de 
Khoren, se vede că ea trata, între alte neamuri, despre parti, galati, despre Pont, 
despre bulgarii de Vunt, probabil Ventii sau Antii care locuiau malurile Mării Negre de 
la Nistru până la Dunăre, [5] despre cimerieni (Kimernos) şi tara lor [6], despre 
macedoneni şi expedițiile lui Alexandru cel Mare [7]. Mar-Apas-Catina citează multi 
autori cu totul pierduţi, de ex. pe Cefalion, Abydene şi alții. 


Bardessane, născut în Siria, istoric şi matematic, a trăit pe la 150 d.Hr. El a scris o 
Istorie a Armeniei şi o carte despre legile mai multor neamuri. Fragmentele existente 
dovedesc cà Bardessane se ocupa de Germania, Scitia, Amasonele, Sarmatia, Pont, 
Alani, Albani [8], Zazi, Dauni, Zichi [9]. 


Agathangel, istoric si filolog armean, a tràit în sec. IV d.Hr. si a fost secretar al regelui 
Tiridate II. El a scris Istoria Armeniei. Originalul a dispărut cu totul. Ni se păstrează o 
prescurtare, şi aceasta foarte necompletă [10]. Istoria lui Agathangel s-a bucurat de o 
mare reputaţie şi a fost considerată de armeni ca monumentul cel mai vechi al 
analelor lor nationale. Agathangel trata în cartea sa despre masageti, despre alani, 
despre albani, despre goti şi primejdia ce a avut de la regele lor Herţa împăratul 
Dioclețian, primejdie şi spaimă pe care numai viteazul rege al Armeniei Tiridate | a 
scăpat, şi multe alte împrejurări interesante pentru noi [11]. 


Faust Bizantinul, istoric şi cronograf din familia Saharouni, domnitor odinioară în 
Armenia, trăi pe la anii 300 d.Hr. şi fu supranumit Bizantin pentru că a învăţat la 
Constantinopol. Faust a scris o Bibliotecă istorică, care cuprindea Armenia şi mai 
multe neamuri, de la 344 până la 392. El a scris în limba elenă, dar originalul este 
pierdut; traducerea armeană datează din 450, dar e mult prescurtată de copişti şi are 
multe lacune [12]. 


Moisi de Khoren, ilustru istoric şi geograf armean, a trăit şi a scris pe la 400 d.Hr. Ela 
călătorit şi a cercetat toate arhivele şi bibliotecile Orientului, ale Siriei, Egiptului, 
Greciei şi Romei. El a scris între altele /storia Armeniei şi o Geografie universală, în 
care citează o mulţime de autori antici pierduţi, geografi şi istorici, ale căror nici nume 
nu le-am fi cunoscut fără dânsul. 


Istoria Armeniei a lui Moisi de Khoren nu ne-a parvenit în întregul ei. Avem numai trei 
cărți din ea. Intreaga carte IV ne lipseşte, afară de puţine fragmente. Aceasta 
cuprindea epoca de la căderea dinastiei Arsacizilor până în zilele împăratului Zenon 
(427 d.Hr.). Moisi a scris despre alani, Scitia, Dunărea pe care o numeşte Tanup, 
despre masageti (Maskhouth) şi despre geți. 


Geografia sa ne-a parvenit necompletă, alterată mult, ciuntită de timp şi de copişti 


[13]. 


Anonimul autor armean din secolul V a scris genealogia Sf. Grigorie Luminătorul 
Armeniei şi viața Sf. Nerses. Aceste scrieri ni s-au păstrat, însă pline de lacune. 
Totuşi din ele vedem că autorul s-a ocupat de popoarele scitice şi sarmatice, de 
alani, masageti, uzi, care făcând o alianţă formidabilă în zilele lui Nerses, încălcaseră 
Armenia (an. 374 d.Hr.), dar au fost până la sfârşit învinşi şi izgoniți din hotarele ei 


[14]. 


Să observăm în treacăt cu ocaziunea acestei populaţii neastâmpărate, gata a se 
bate şi a merge oriunde după vitejii şi pradă, că pe la 900 d.Hr. aflăm încă pe uzi în 
Basarabia, Moldova şi Valahia [15]. Ei au fost acelaşi neam cu comanii [16], în care 
nu ştiu dacă n-ar trebui să vedem pe strămoşii mocanilor noştri. La 869 pecenegii şi 
uzii izgonesc pe încălcătorii unguri din Moldova [17]. Uzii, pecenegii, comanii si iaşii 
bat şi distrug imperiul vecin al chazarilor pe la 1022, în conlucrare cu ruşii care îl bat 
dinspre partea lor [18]. Bizantinul Glycas ne zice că uzii sunt una cu pacinakitii, iar 
Ana Comnena că pacinakitii şi comanii au aceeaşi limbă [19]. Porphyrogeneta 
aşează pe pacinakiti în Dacia, unde sederea lor începea de la malurile noastre 
dincoace de Dunăre în față cu Silistra: atto KóTwOev Twv HEPWV AavouuBewg 
rrorauou TNG Aiotpag avtitepa n Marzivakia TrepEpxerai kai Karakparei [20]. [În 
părțile de jos ale fluviului Dunărea, în fata cetăţii Distra, se întinde tara pecenegilor, 
iar (locuinţele lor) se găsesc...” FHD, p. 69.] La 1065, uzii trec Dunărea, bat Bulgaria, 
Macedonia şi Thracia, sub Constantin Duca; ei se fac apoi prieteni cu împăratul, şi 
sub Roman Diogen şi Alexis Comnen îi găsim bătându-se ca aliaţi ai bizantinilor [21]. 
Porphyrogeneta ne zice încă, că tara albanilor şi a uzilor merge spre Nistru [22]. 


Mai adaug despre masageti că Ovidiu îi găseşte la Dunărea noastră, în Dacia: 


Praefuit his, Graecine, locis modo Falccus; et illo 
Ripa ferax Istri sub duce, tuta fuit. 
Hic tenuit Massas-getes in pace fideli, 


Hic arcu fisos terruit ense Getas; [23] 


[„Mai ieri în aste locuri era mai mare Flaccus: 
Sub dânsul n-aveai teamă la Istrul cel barbar, 
Căci el sub ascultare tinu aice lumea 
Şi-nspăimântă pe geții ce se încred în arc.” 


Ovidiu, Opere, Editura Gunivas, 2001, p. 1014.] 


iar Dionysios Periegeta (an. 30 d.Hr.) pune în vecinătate pe vitejii alani: Aakwv Te 
QOTTETOG GIA, KAI AAKNEVTEG AAavoi 


adică: 


A dacilor nemăsurat pământ şi vitejii alani. [24] 

Aurora PETAN [review]: S. Olteanu, Dromichaetes 


Un articol recent al lui S. Olteanu, publicat pe internet sub formă de ,ciornà”[1], ne 
anunţă că numele regelui get Dromichaetes nu este autohton, aşa cum au considerat 
până acum toţi cei care s-au ocupat de el, ci este pur grecesc. Autorul articolului 
găseşte că este „inexplicabil” de ce marele tracolog Detschew l-a inserat în 
repertoriul său de nume trace şi se întreabă, intrigat şi indignat, în legătură cu soluţia 
dată de W. Tomashek: „Cum vine asta, 'e trac, dar adaptat cu componente greceşti! ? 
(!)”. Concluzia sa, fără nici un dubiu, care spulberă tot ce s-a scris până acum pe 
seama acestui antroponim: „în realitate, Dromichaites este un compus integral grec”. 


Izvoarele nu ne-au oferit până acum nici un nume grecesc de personaj get, semn că 
nu se împrumutau uşor numele străine şi că numele autohtone, moştenite, aveau o 
mare importanţă pentru purtătorii lor şi erau legate strâns de conştiinţa etnică. Şi cum 
nici un grec nu a purtat vreodată acest nume "pur grecesc", Olteanu presupune că 
este vorba de "traducerea" unui nume compus trac sau get în greacă. Soluţia 
propusă de S. Olteanu nu se susţine ştiinţific din mai multe motive. 


În primul rând, compunerea cu elementele dromi- (de la verbul drao 'alerg, curg') si 
-chaites '(cel) cu plete', chiar dacă este confirmată de Eustathius, nu este în spiritul 
limbii greceşti. Nu există un verb drao „alerg, curg”, aşa cum afirmă Olteanu. Există o 
rădăcină dram- „a alerga” utilizată la formarea unor timpuri (viitor, aorist, perfect: 
dramoumai, edramon, dedrameka) ale verbului trecho „a alerga”. Dacă ar fi vorba 
într-adevăr de un compus grecesc, verbul utilizat ar fi trebuit să fie trecho sau, în cel 


mai rău caz, rădăcina de aorist ori viitor, dram-, deci am fi avut dramochaites. Vocala 
de legătură în astfel de compuse este o, nu i. Din aceeaşi familie face parte şi 
substantivul dromos, „cursă, alergare”, deci am fi putut avea eventual Dromochaites, 
ca Dromokleides, dar sensul acestui cuvânt nu este compatibil cu celălalt element, 
chaites (ar însemna „alergarea coamei”). 


Din punct de vedere semantic, trecho „a alerga”, nu se justifică decât metaforic, căci 
există verbul rheo „a curge”. Cât despre chaites, acest cuvânt desemnează în primul 
rând coama animalelor şi frunzişul plantelor. Pentru părul de pe cap se foloseşte 
come sau, uneori, thrix. Diferenţa semnaticà se vede foarte bine în compuşi, căci 
Poseidon este întotdeauna  kuanochaites „cu coamă albastră”, niciodată 
*kuanokomes, în schimb Apollo este chrusokomes „cu par de aur”, la fel si Paris, şi 
niciodată *chrusochaites; tot Apollo este numit akersekomes „cu părul lung, netuns”, 
dar niciodată *akersechaites; pursokomes „cu par roşu ca focul” nu are ca sinonim 
un compus cu chaites; euchaites se spune despre un cal cu coamă frumoasă, în 
schimb eukomes „cu păr frumos” este epitet al Elenei sau al zeiței Thetis; există 
xantokomes „cu păr blond”, dar nu si *xantochaites; în schimb există /asiochaites „cu 
coamă laàtoasa”, aiolochaites „cu coamă sură”. De aici rezultă limpede că pentru 
epitete apreciative care implică părul oamenilor sau al zeilor se foloseşte come, iar 
chaites, dacă este folosit cu referire la oameni sau zei, este depreciativ (ca în cazul 
lui Poseidon, reprezentat întotdeauna cu părul şi barba încâlcite, pline de alge). 


Dacă admitem soluţia lui Olteanu, trebuie să admitem şi că "traducerea" a fost 
făcută de cineva care ştia foarte prost greceste. 


Includerea acestui nume, de către Eustathius, în şirul compuşilor cu chaites, nu-i 
garantează în nici un fel ,grecitatea”. Eustathius a trăit în secolul al XII-lea după 
Hristos, la o vreme mult prea depărtată de cea a grecilor care au scris despre 
Dromichaetes. Nici un comentator sau gramatic dintr-o epocă mai apropiată de cea a 
regelui get nu consideră că numele lui este grecesc, deşi povestea sa fusese 
pomenită de către zece autori. Ba mai mult, Eusthatius nici nu interpretează acest 
nume, nu îl traduce (deşi din textul lui Olteanu rezultă contrariul), deci Eusthatius nu 
face decât să remarce elementul chaites în numele Dromichaites, fără să spună 
nimic despre prima parte a numelui. 


Traducerea unui nume getic în greacă ar fi fost lipsită de sens. Împrumutul unui 
nume grecesc ar fi fost mai de crezut, dar acest nume nu a fost purtat niciodată de 
greci. Nu se cunosc alte cazuri de nume barbare „traduse”. În schimb este foarte 
frecventă grecizarea numelor străine de către autori greci, prin etimologizare. 
Numele barbare sunt modificate astfel încât să sune cât mai greceste, fără a li se 
cunoaşte sensul, în cazul în care sunt analizabile. Această formă de etimologie 
populară se întâlneşte frecvent în toate limbile. numele aramaic al fariseului 
Naqdimon, derivat de la nagia "nevinovat" şi dam "sânge", a devenit în greacă 
Nicodemos, prin asemănare cu nike şi demos; numele regelui peon Audoleon a fost 


transformat în Autoleon; avesticul Zarathustra „cel ce conduce cămile” a devenit în 
greacă Zoroaster, prin asemănare cu zoros „pur, nediluat” gi aster ,stea”. Acelaşi 
lucru se întâmplă şi cu numele de locuri străine. Marea Neagră era numită de sciți 
Axśaina "întunecată", iar numele a ajuns la greci, prin etimologie populară, Axeinos 
"neospitalierà" (nume schimbat ulterior prin antonimul Euxeinos "ospitalier"); când 
romanii au cucerit localitatea grecească din sudul Italiei Maloeis "cea rodnică", i-au 
spus în latineşte Maleventum (nume schimbat apoi în Beneventum); autohtonul 
Lederata, de pe Dunăre, a fost interpretat de romani ca Literata. Exemplele sunt 
extrem de numeroase, din toate epocile şi în toate limbile[2]. La acest lucru se 
referea Tomashek atunci când a afirmat că Dromichaites este un cuvânt trac, dar 
adaptat cu componente greceşti. Este un nume tracic sau getic, a cărui terminatie 
autorii greci au grecizat-o, transfomând-o în chaites. Terminaţiile străine sunt 
întotdeauna grecizate, sà ne gândim doar la nume vechi perse precum 
Vaxsuvadarva devenit Oxuartes ori Darayavahush devenit Dareios. 


Ca un ultim (dar capital) argument, care nu va fi, evident, acceptat de Olteanu, 
invocăm formele sub care apare numele regelui get în plăcile de plumb de la Sinaia: 
APOMIOXTO 111/10-11; APOMIXOTO 42/3; APOYOMIKTO 23/1; APOMYOXTO 
91[3]. Dacă plăcile sunt falsuri, asa cum susţine S. Olteanu, de ce falsificatorul nu a 
folosit forma grecească? Este interesant de remarcat, în aceeaşi ordine de idei, că 
Pomponius Trogus, autor latin de origine celtică, nu foloseşte forma Dromichaites, 
grecizată, ci variante mult stâlcite, ori poate din contră, mai apropiate de forma 
originală getică, preluate din alte surse: Dromiche, Romiche, Andromache etc., vezi 
Olteanu art.cit. 


În concluzie, „în realitate” (ca să-l cităm pe acelaşi Olteanu), cei doi mari tracologi, 
Tomaschek şi Detschew, ca şi cei ce au venit după ei, au apreciat corect originea 
numelui Dromichaites: acesta nu este un compus integral grec, nici măcar unul 
partial, nu este traducerea grecească a unui nume getic, ci un nume autohton, a 
cărui parte finală a fost grecizată prin apropiere de grecul chaites "coamă" de către 


autorii greci care au scris despre regele get. 


[1] http://soltdm.com/langtdm/thes/d/Dromichaites.htm la 27.09.07. 

[2]Şi în tradiţia noastră populară avem astfel de exemple: generalul Berthelot era numit „Generalul 
Burtălău”. Marele arheolog român Dinu Adameşteanu, stabilit în Italia, era numit de italieni „Don 
Bastiano”. 


[3] Dan Romalo, Cronică getă apocrifă pe plăci de plumb?, Alcor, 2005, p. 197. 

